b'\n_START_ARTICLE_\nCSM Moine\xc8\x99ti\n_START_SECTION_\nIstorie\n_START_PARAGRAPH_\nEchipa Petrolul Moine\xc8\x99ti a luat na\xc8\x99tere \xc3\xaen anul 1948, denumirea dator\xc3\xa2ndu-se produc\xc8\x9biei de petrol din regiune._NEWLINE_\xc3\x8en anul 1950 numele clubului a fost schimbat \xc3\xaen Flac\xc4\x83ra Moine\xc8\x99ti, ca \xc3\xaen 1956, cu aceast\xc4\x83 denumire, s\xc4\x83 promoveze pentru prima dat\xc4\x83 \xc3\xaen Divizia C. Numele echipei a fost iar schimbat \xc3\xaen 1957, \xc3\xaen Energia Moine\xc8\x99ti, urm\xc3\xa2nd s\xc4\x83 revin\xc4\x83, dup\xc4\x83 doar un an la vechea denumire, Petrolul. \xc3\x8en 1959 clubul revine \xc3\xaen ligile regionale, unde va evolua p\xc3\xa2n\xc4\x83 \xc3\xaen anul 1963._NEWLINE_Prima perofrman\xc8\x9b\xc4\x83 notabil\xc4\x83 a clubului a fost, dup\xc4\x83 mai multe sezoane de Divizia C, promovarea la sf\xc3\xa2r\xc8\x99itul sezonului 1971-1972 \xc3\xaen Divizia B, unde a r\xc4\x83mas pentru urm\xc4\x83toarele 3 sezoane. \xc3\x8encep\xc3\xa2nd cu sezonul 1974-1975, a urmat o perioad\xc4\x83 de mul\xc8\x9bi ani \xc3\xaen care s-a \xc3\xaencercat o nou\xc4\x83 promovare, promovare nereu\xc8\x99it\xc4\x83 \xc3\xaens\xc4\x83. Mai mult de at\xc3\xa2t, nivelul echipe a \xc3\xaenceput s\xc4\x83 scad\xc4\x83, \xc8\x99i, dup\xc4\x83 29 de ani \xc3\xaen Divizia C, aceasta a retrogradat \xc3\xaen Divizia D dup\xc4\x83 sezonul 1991-1992._NEWLINE_Revenirea \xc3\xaen Divizia C s-a f\xc4\x83cut la finalul sezonului 1992-1993 \xc8\x99i s-a \xc3\xaenceput construc\xc8\x9bia unei noi echipe pentru a ataca e\xc8\x99aloanele superioare ale campionatului rom\xc3\xa2nesc._NEWLINE_La sf\xc3\xa2r\xc8\x99itul sezonului 1995-1996 clubul a reu\xc8\x99it, din nou, promovarea \xc3\xaen Divizia B termin\xc3\xa2nd sezonul 1996-1997 pe un onorant loc 5, dup\xc4\x83 ce la sf\xc3\xa2r\xc8\x99itul turului de campionat echipa se lupta cu \xc8\x99anse foarte mari la promovarea \xc3\xaen primul e\xc8\x99alon, al\xc4\x83turi de echipe ca Foresta F\xc4\x83lticeni sau FC One\xc8\x99ti. \xc3\x8en sezonul 1997-1998 s-a continuat performan\xc8\x9ba din sezonul trecut clubul termin\xc3\xa2nd pe locul 6._NEWLINE_\xc3\x8en sezonul 1998-1999 echipa s-a clasat pe locul 15 reu\xc8\x99ind pe final de campionat s\xc4\x83 evite retrogradarea \xc3\xaen Divizia C._NEWLINE_Din p\xc4\x83cate pentru fotbalul moine\xc8\x99tean, \xc3\xaen sezonul urm\xc4\x83tor, 1999-2000, c\xc3\xa2nd, de\xc8\x99i locul la sf\xc3\xa2r\xc8\x99itul campionatului a fost tot 15, modific\xc4\x83rile aduse la num\xc4\x83rul de echipe, au f\xc4\x83cut ca echipa s\xc4\x83 retrogradeze \xc3\xaen Divizia C._NEWLINE_Dup\xc4\x83 un sezon bun \xc3\xaen Divizia C, s-a reu\xc8\x99it promovarea dup\xc4\x83 doar un singur an. Din p\xc4\x83cate experien\xc8\x9ba din sezonul 2001-2002 de Divizia B nu e fost una prea fericit\xc4\x83, echipa termin\xc3\xa2nd pe locul 14 din 16 echipe, retrograd\xc3\xa2nd, din nou, \xc3\xaen cel de-al treilea e\xc8\x99alon al fotbalului rom\xc3\xa2nesc._NEWLINE_Dup\xc4\x83 \xc3\xaenc\xc4\x83 un an,  Petroul reu\xc8\x99e\xc8\x99te s\xc4\x83 promoveze din nou, urm\xc3\xa2nd s\xc4\x83 aib\xc4\x83 cea mai bun\xc4\x83 perioad\xc4\x83 fotbalistic\xc4\x83 din istoria clubului._NEWLINE_Cel mai bun sezon al clubului a fost sezonul 2003-2004, cu o clasare pe locul 4. Echipa antrenat\xc4\x83 \xc3\xaen acel sezon de Petre Grigora\xc8\x99 a reu\xc8\x99it meciuri foarte bune lupt\xc3\xa2nd p\xc3\xa2n\xc4\x83 aproape de sf\xc3\xa2r\xc8\x99itul sezonului al\xc4\x83turi de prinicipalele contracandidate la promovare Politehnica Ia\xc8\x99i \xc8\x99i FC Vaslui. Tot \xc3\xaen acel sezon Petrolul a avut \xc8\x99i cel mai bun parcurs din Cupa Rom\xc3\xa2niei, reu\xc8\x99ind s\xc4\x83 elimine \xc3\xaen \xc8\x99aisprezecimi cu scorul de 2-1 pe FC Bra\xc8\x99ov, echip\xc4\x83 la care jucau fotbali\xc8\x99ti precum Florin Prunea sau Mugurel Buga. Trupa lui Grigora\xc8\x99 a fost eliminat\xc4\x83 \xc3\xaen optimi, pe Stadionul Cotroceni din Bucure\xc8\x99ti, de FC Arges, dup\xc4\x83 un meci foarte bun \xc3\xaens\xc4\x83 lipsit de noroc, golul arge\xc8\x99enilor pic\xc3\xa2nd t\xc3\xa2rziu, \xc3\xaen minutul 89. Rezerv\xc4\x83 \xc3\xaentr-o echip\xc4\x83 care-i avea printre al\xc8\x9bii pe D\xc4\x83nu\xc8\x9b Coman sau Nicolae Dic\xc4\x83, Marius Bila\xc8\x99co a fost cel care a ucis visul moine\xc8\x99tenilor de a disputa o semifinal\xc4\x83 de cup\xc4\x83, urm\xc4\x83torul adversar din sferturi put\xc3\xa2nd fi FC Unirea Alba Iulia, o echip\xc4\x83 accesibil\xc4\x83 la acel moment._NEWLINE_\xc3\x8en sezonul urm\xc4\x83tor, 2004-2005 Petrolul a reu\xc8\x99it s\xc4\x83 se men\xc8\x9bin\xc4\x83 pe linia de plutire, de\xc8\x99i pierduse \xc3\xaen var\xc4\x83 o serie de fotbali\xc8\x99ti, unii dintre ei pleca\xc8\x9bi \xc3\xaen Divizia A la echipa fanion a jude\xc8\x9bului FCM Bac\xc4\x83u sau la nou promovata Politehnica Ia\xc8\x99i, al\xc8\x9bii pleca\xc8\x9bi la echipa ce urma s\xc4\x83 domine Seria 1 a acelui sezon de Divizia B, FC Vaslui. \xc3\x8ens\xc4\x83, cea mai important\xc4\x83 desp\xc4\x83r\xc8\x9bire de club, a fost cea a antrenorului Petre Grigora\xc8\x99._NEWLINE_Ultimul sezon al Petrolului \xc3\xaen Divizia B a fost 2005-2006, echipa ocup\xc3\xa2nd la final locul 13, un loc care a adus retrogradarea \xc8\x99i datorit\xc4\x83 modific\xc4\x83rii componen\xc8\x9bei Diviziei B (denumire schimbat\xc4\x83 pentru sezoanele urm\xc4\x83toare \xc3\xaen Liga a II-a), reduc\xc3\xa2ndu-se num\xc4\x83rul echipelor de la 48 la 36._NEWLINE_Dup\xc4\x83 retrogradarea \xc3\xaen Liga a III-a a urmat \xc8\x99i reducerea fondurilor primite de la principalul sus\xc8\x9bin\xc4\x83tor al echipei, compania Petrom, lucru ce a dus la retrogradarea imediat\xc4\x83 \xc3\xaen liga jude\xc8\x9bean\xc4\x83, Liga a IV-a. _NEWLINE_\xc3\x8en 2008, sus\xc8\x9binerea financiar\xc4\x83 este retras\xc4\x83 de tot, singurul lucru care a \xc8\x9binut \xc3\xaen via\xc8\x9b\xc4\x83 echipa fiind promisiunile consiliului local \xc8\x99i micii investitori locali. Fotbal la nivel profesionist nu mai exist\xc4\x83 \xc3\xaen Moine\xc8\x99ti, echipa evolu\xc3\xa2nd acum \xc3\xaen Liga a V-a, fiind foarte aproape de a fi desfiin\xc8\x9bat\xc4\x83._NEWLINE_Cu vechea denumire schimbat\xc4\x83, noua echip\xc4\x83 din Moine\xc8\x99ti pleac\xc4\x83 de jos \xc3\xaen \xc3\xaencercarea de a readuce spectatorii la stadion \xc8\x99i, de ce nu, performan\xc8\x9bele din urm\xc4\x83 cu 8-9 ani. Cu o echip\xc4\x83 format\xc4\x83 din juc\xc4\x83tori locali, fo\xc8\x99ti juniori ai clubului \xc8\x99i o banc\xc4\x83 tehnic\xc4\x83 nou\xc4\x83, CSM Moine\xc8\x99ti reu\xc8\x99e\xc8\x99te, dup\xc4\x83 c\xc3\xa2teva sezoane jucate \xc3\xaen Liga a IV-a s\xc4\x83 promoveze, la finalul sezonului 2011-2012, \xc3\xaen cel de-al treilea e\xc8\x99alon al campionatului rom\xc3\xa2nesc. Echipa joac\xc4\x83 pe Stadionul Petrolul Moine\xc8\x99ti care are o capacitate de 4000 de locuri.'